b"\n_START_ARTICLE_\nPaul Hunter\n_START_SECTION_\nZgodnja kariera\n_START_PARAGRAPH_\nPaul Hunter se je iz\xc5\xa1olal na Osnovni \xc5\xa1oli svetega Andreja (St Andrew Primary School) in srednji \xc5\xa1oli kardinala Heenana v Leedsu. Z nekaj vzpodbude s strani star\xc5\xa1ev in prijateljev je porabil veliko \xc4\x8dasa za igranje snookerja in \xc5\xbee pri 12 letih je postal eden najperspektivnej\xc5\xa1ih igralcev med mladinci. S pomo\xc4\x8djo biv\xc5\xa1ih profesionalcev Jimmyja Michieja in Joeja Johnsona je mladeni\xc4\x8d iz Leedsa leta 1995 pri 16 letih debitiral med profesionalci._NEWLINE_\xc5\xa0tiri mesece kasneje je Hunter napravil veliko senzacijo, ko je v prvem krogu prvenstva Zdru\xc5\xbeenega kraljestva premagal \xc5\xa1estega na svetovni jakostni lestvici, Alana McManusa z 9-4. Ta dose\xc5\xbeek je nadgradil naslednje leto, ko se je prebil v polfinale Welsh Opena pri starosti 17 let in treh mesecev. S tem je postal eden najmlaj\xc5\xa1ih igralcev vseh \xc4\x8dasov, ki je igral v polfinalu kakega turnirja jakostne lestvice._NEWLINE_Leta 1996 se je prebil v \xc4\x8detrtfinale UK Championshipa, kjer je moral po zmagah nad Williejem Thornom (9-0), Jamesom Wattanajem (9-5) in Terryjem Murphyjem (9-7) priznati premo\xc4\x8d kasnej\xc5\xa1emu zmagovalcu turnirja Stephenu Hendryju s 5-9. Dobre predstave so Hunterju leta 1997 prinesle wildcard vstopnico na nejakostni povabilni turnir Benson and Hedges Masters. \xc4\x8ceprav je s 5-1 izgubil \xc5\xbee v prvem krogu proti Marku Williamsu, je pomenil to za\xc4\x8detek Hunterjevih izjemnih iger na Wembley Areni, vsakoletnem prizori\xc5\xa1\xc4\x8du Mastersa.\n_START_SECTION_\nZmaga na Welsh Openu\n_START_PARAGRAPH_\nHunter je leta 1998 osvojil svoj prvi turnir jakostne lestvice pri starosti zgolj 19 let. Na turnirju je porazil sedem igralcev, da je lahko na koncu dvignil pokal in denarno nagrado 60.000 \xc2\xa3. Premagal je Paula Wykesa (5-3), Neal Fouldsa (5-2), Steva Davisa (5-3), Nigela Bonda (5-4), Alana McManusa (5-3) in Petra Ebdona (6-1), ter v finalu \xc5\xa1e Johna Higginsa (9-5). V finalu je Hunter nanizal tri nize vsaj 100 to\xc4\x8dk \xe2\x80\x93 108, 116 in 127. Na za\xc4\x8detku dvoboja je Higgins \xc5\xbee vodil s 4-2, a je Hunter osvojil sedem od nadaljnjih osmih framov, kar je bilo dovolj za prvo zmago na jakostnih turnirjih. Ta uspeh je nadgradil \xc5\xa1e s polfinalom na turnirju UK Championship 1998 v Bournemouthu, kjer je izgubil proti kasnej\xc5\xa1emu zmagovalcu Johnu Higginsu z 9-4. Pred tem je premagal Joeja Swaila (9-6, zadnji krog kvalifikacij), Jimmyja Whita (9-2) in Steva Davisa (9-4). Ne samo, da so ga dobre igre potisnile na 24. mesto svetovne jakostne lestvice, podeljena mu je bila tudi nagrada za najbolj\xc5\xa1ega mladega igralca leta 1999 (Snooker Writers Association's Young Player of the Year)._NEWLINE_Hunterjev prvi nastop na zaklju\xc4\x8dnem turnirju Svetovnega prvenstva se je zgodil leta 1999, kjer je izpadel v prvem krogu proti kasnej\xc5\xa1emu prvaku Stephenu Hendryju. Dobre igre v sezoni 1998/99 so ga povzdignile celo na 12. mesto svetovne lestvice, s \xc4\x8dimer se je avtomati\xc4\x8dno uvrstil na vsak jakostni turnir v sezoni._NEWLINE_Po ne najbolj prepri\xc4\x8dljivih predstavah v sezoni 1999/00 (osmina finala British Opena je bil zanj najbolj\xc5\xa1i dose\xc5\xbeek tiste sezone) je na jakostni lestvici za sezono 2000/01 Hunter padel na 14. mesto. Kljub temu je v sezoni 2001/02 pokazal nedvomno svoje najbolj\xc5\xa1e igre dotlej, saj se je uvrstil vsaj v \xc4\x8detrtfinale petih jakostnih turnirjev tiste sezone (finale Welsh Opena, polfinale British Opena in Scottish Opena, \xc4\x8detrtfinale Grand Prixa in China Opena). Svojo najbolj\xc5\xa1o formo pa je prihranil za Masters 2001.\n_START_SECTION_\nPrvak Mastersa\n_START_PARAGRAPH_\nLeta 2001 je Hunter na Mastersu v prvem krogu  premagal dobrega prijatelja in branilca naslova Matthewa Stevensa s 6-5. Nanizal je \xc5\xa1e zmagi proti Petru Ebdonu (6-3) in Stephenu Hendryju (6-4). V finalu je Hunter uspel nadoknaditi velik zaostanek proti Fergalu O'Brienu, izid 3-7 je preobrnil v svojo korist in slavil z 10-9. Klju\xc4\x8dna to\xc4\x8dka dvoboja je bil enajsti frame, v katerem je \xc5\xbee kazalo, da ga bo O'Brien dobil in povedel z 8-3, a je Hunter frame osvojil in nato v naslednjih \xc5\xa1estih ustvaril \xc5\xa1tiri nize vsaj 100 to\xc4\x8dk. Tako je pobral prvo nagrado, 175.000 \xc2\xa3, z Jimmyjem Whitom si je razdelil tudi nagrado za najvi\xc5\xa1ji niz turnirja, saj je obema uspel niz 138 to\xc4\x8dk._NEWLINE_Dvanajst mesecev kasneje je Hunter ubranil naslov na Mastersu. Na poti do zmage pa ni bilo ni\xc4\x8d manj razburljivo kot prej\xc5\xa1nje leto. Po dokaj solidni zmagi nad Stephenom Leejem v prvem krogu (6-3) je v \xc4\x8detrtfinalu proti Petru Ebdonu v odlo\xc4\x8dilnem nizu pri\xc5\xa1lo do ponovne namestitve \xc4\x8drne krogle. Hunter je naposled \xc4\x8drno kroglo poslal v \xc5\xbeep in izlo\xc4\x8dil Ebdona z izidom 6-5. V polfinalu je nato Hunter porazil Alana McManusa, s \xc4\x8dimer si je zagotovil mesto v finalu, v katerem je nadoknadil neverjetnih 5 framov zaostanka in zmagal s 6-5, njegov nasprotnik v finalu je bil Mark Williams. Z drugo zaporedno zmago na Mastersu je postal \xc5\xa1ele tretji igralec v zgodovini, ki mu je uspelo ubraniti naslov zmagovalca na turnirju Masters, pred njim je to uspelo Cliffu Thorburnu in Stephenu Hendryju. Za zmago je bil Hunter nagrajen s 190.000 \xc2\xa3._NEWLINE_Ta zmaga je predstavljala fenomenalen za\xc4\x8detek sezone za Hunterja, ki je dva tedna pred tem osvojil \xc5\xa1e svoj drugi jakostni turnir \xe2\x80\x93 Welsh Open. Tam je sprostil svoje ma\xc5\xa1\xc4\x8devanje nad Kena Dohertyja, ki je bil prej\xc5\xa1nje leto v finalu bolj\xc5\xa1i z 9-2. Tokrat je bil bolj\xc5\xa1i Hunter, rezultat pa 9-7. Niti tretji zaporedni poraz v prvem krogu Svetovnega prvenstva 2002 (proti Quintenu Hannu z 9-10) ni 23-letnemu mladeni\xc4\x8du pokvaril odli\xc4\x8dne sezone._NEWLINE_Njegovi uspehi so se nadaljevali na British Openu 2002, saj je osvojil svoj tretji turnir jakostne lestvice v karieri. V Telfordu je v finalu odpravil Iana McCullocha z 9-4. V sezoni 2002/03 je bil Hunter blizu tretjega zaporednega naslova na Mastersu, a ga je v polfinalu premagal kasnej\xc5\xa1i zmagovalec Mark Williams s 6-3. Njegov najbolj\xc5\xa1i nastop na Svetovnem prvenstvu se je zgodil \xc5\xbee \xc4\x8dez nekaj mesecev.\n_START_SECTION_\nPreboj na Svetovnem prvenstvu\n_START_PARAGRAPH_\nPo svoji najbolj\xc5\xa1i sezoni kariere je nato Hunter pokazal svoje spretnosti \xc5\xa1e na Svetovnem prvenstvu. V prvem krogu je namre\xc4\x8d porazil Allisterja Carterja (10-5), v drugem Matthewa Stevensa (13-6) in nato v \xc4\x8detrtfinalu \xc5\xa1e Petra Ebdona (13-12). Zgodovinska zmaga proti branilcu naslova Petru Ebdonu ga je tako uvrstila v polfinale, kjer se je soo\xc4\x8dil s Kenom Dohertyjem._NEWLINE_V polfinalu je  proti Dohertyju \xc5\xbee povedel s 15-9 in oba igralca sta do tedaj prikazala nekaj najbolj\xc5\xa1ega snookerja turnirja. \xc4\x8cez no\xc4\x8d pa je to vodstvo splahnelo. Naslednji dan je namre\xc4\x8d Doherty v dvoboj pri\xc5\xa1el navdihnjen, kar mu je omogo\xc4\x8dilo izjemen povratek, saj je osvojil osem od naslednjih devetih framov, kar je bilo dovolj za polfinalno zmago s 17-16. \xc4\x8ceprav se Hunter ni prebil v finale Svetovnega prvenstva 2003, pa je polfinale na tem turnirju pripomoglo k zanj premiernemu mestu v elitni osmerici svetovne jakostne lestvice \xe2\x80\x93 zasedel je prav 8. mesto. Prej\xc5\xa1nji dve sezoni je namre\xc4\x8d obakrat zasedal 9. mesto._NEWLINE_V novi uspe\xc5\xa1ni sezoni 2003/04 je bil Hunterjev najve\xc4\x8dji dose\xc5\xbeek zmaga na Mastersu, \xc5\xbee njegova tretja (in, kot se je kasneje izkazalo, tudi zadnja). Znova je v finalu zmagal z rezultatom 10-9. Tokrat je premagal Ronnieja O'Sullivana, ki ga je lovil prakti\xc4\x8dno cel dvoboj. O'Sullivan je vodil \xc5\xbee 2-0, 6-1, 7-2, 8-6 in 9-7, preden mu je Hunter od\xc5\xa1\xc4\x8dipnil zadnje tri frame in osvojil svoj \xc5\xa1esti poklicni turnir v karieri. Do finala je sicer izlo\xc4\x8dil \xc5\xa1e Davida Graya (6-3), branilca naslova Marka Williamsa (6-5) in Johna Higginsa (6-3). V finalnem dvoboju je ustvaril pet nizov vsaj 100 to\xc4\x8dk.\n_START_SECTION_\nVeliki \xc5\xa1portnik\n_START_PARAGRAPH_\nNiti Hunter ni zmogel Jimmyju Whitu prepre\xc4\x8diti njegove prve zmage na jakostnem turnirju v 12 letih. White ga je namre\xc4\x8d premagal v finalu Players Championshipa leta 2004, \xc4\x8deprav je izgledalo, da bo Hunter uprizoril nov veli\xc4\x8dasten povratek po zaostanku z 8-5. Hunter je namre\xc4\x8d vodstvo Whita zni\xc5\xbeal na 8-7, a nato prepustil Whitu 16. frame, s \xc4\x8dimer je White zmagal z 9-7. Dvoboj je sicer minil v zelo nervoznem ozra\xc4\x8dju, v katerem si nobeden od igralcev ni priigral dalj\xc5\xa1ega niza od 76 to\xc4\x8dk, ki ga je dosegel White. S to zmago si je White tudi ubranil mesto med elitno \xc5\xa1estnajsterico tudi v sezoni 2004/05._NEWLINE_Sezona 2003/04 se je kon\xc4\x8dala s porazom v drugem krogu Svetovnega prvenstva proti zmagovalcu UK Championshipa Matthewu Stevensu. Stevens je slavil s 13-12 kljub Hunterjevem vodstvu \xc5\xbee z 10-6 in 12-10. \xc4\x8ceprav je Hunter imel \xc4\x8detrtfinale na palici \xc5\xbee v vsakem od zadnjih treh framov, ga ni uspel realizirati, kar je povedlo Stevensa v \xc4\x8detrtfinale. Stevens je nato izpadel v polfinalu proti Graemu Dottu (17-15). Kljub tesnemu porazu je Hunter Stevensu \xc4\x8destital in ga po dvoboju prijateljsko objel. Hunter je predtem v prvem krogu zmagal proti Johnu Parrottu z 10-7. _NEWLINE_V sezoni 2004/05 si je Hunter priigral polfinale Grand Prixa. Tam ga je izlo\xc4\x8dil Ronnie O'Sullivan s 6-3. To je bil Hunterjev zadnji polfinale kakega jakostnega turnirja v karieri. Kljub temu se je prebil \xc5\xa1e v \xc4\x8detrtfinale China Opena 2005, kar se je zgodilo le nekaj dni po tem, ko je izvedel, da ima raka. Po dvoboju prvega kroga turnirja so ga novinarji \xc4\x8dakali na novinarski konferenci, a se 20 minut tam ni pojavil, dokler ga niso odkrili v dvorani, kjer je podpisoval avtograme obiskovalcem. V dvorani je namre\xc4\x8d ostal, dokler ni podpisal zadnjega avtograma, ki so ga od njega obiskovalci \xc5\xbeeleli._NEWLINE_Najvi\xc5\xa1jo uvrstitev na svetovni jakostni lestvici v sezoni 2004/05 (4. mesto) je Hunter nasledil s 5. mestom v sezoni 2005/06.\n_START_SECTION_\nOsebno \xc5\xbeivljenje\n_START_PARAGRAPH_\nHunter je bil poro\xc4\x8den z lepotno terapevtko Lindsey Fell, s katero se je poro\xc4\x8dil leta 2004 na Jamajki. 26. decembra se jima je rodila h\xc4\x8derka Evie Rose.\n_START_SECTION_\nBolezen\n_START_PARAGRAPH_\n6. aprila 2005 je Hunter svetu naznanil, da je zbolel za malignim nevroendokrinim tumorjem, za katerega so vzroki neznani. Govornik na zvezi WPBSA je takrat izjavil:\xc2\xa0\xc2\xbbPaul bo \xc5\xa1el na zdravljenje, da se bo pozdravil. Hkrati bi on rad zagotovil svojim navija\xc4\x8dem in privr\xc5\xbeencem, da je nepopustljiv in optimisti\xc4\x8den tako v svoji snooker karieri kot v svojem boju proti raku.\xc2\xab\xc2\xa0_NEWLINE_Hunter se je vrnil za mize na za\xc4\x8detku naslednje sezone, a je izgubil proti Roryju McLeodu v otvoritvenem dvoboju Grand Prixa, potem ko se je Hunter vrnil za trening mize le tri tedne prej, pa \xc5\xa1e to zaradi bole\xc4\x8dine v nogah in rokah ni bil sposoben trenirati po ve\xc4\x8d kot dve uri na dan._NEWLINE_Hunter je hodil na kemoterapije in se boril za dobro snooker formo vse od za\xc4\x8detka zdravljenja. V sezoni 2005/06 mu je bilo dano zmagati le na enem dvoboju \xe2\x80\x93 proti Jamieju Burnettu na turnirju UK Championship. Tedaj se je Hunter vrnil po zaostanku s 6-8 in dvoboj dobil z 9-8 . Dvoboj je sicer trajal 6 ur in 26 minut._NEWLINE_Zaradi bledih iger, ki so bile tesno povezane z njegovo boleznijo, je Hunter pred sezono 2006/07 padel na 34. mesto, za kar je bil glavni vzrok poraz v prvem krogu Svetovnega prvenstva proti Neilu Robertsonu (10-5). Verjame se, da je imelo Hunterjevo zdravljenje omejen uspeh in da je bil pogosto v bole\xc4\x8dinah, ob\xc4\x8dasno naj bi \xc4\x8dutil tudi hromost udov. Tako je 27. julija 2006 svetovna zveza WPBSA po glasovanju potrdila pravilo, po katerem je bilo Hunterju dovoljeno, da celotno sezono 2006/07 presedi na 34. mestu, ki bo zamrznjeno zanj. Hunter si je namre\xc4\x8d nameraval vzeti predah od snookerja, da bi si povrnil zdravje. Prav tako je v zadnjih dvobojih kariere nastopal pobrit, ker si je moral zaradi kemoterapije ostri\xc4\x8di lase.\n_START_SECTION_\nSmrt\n_START_PARAGRAPH_\nHunter je umrl 9. oktobra 2006 \xe2\x80\x93 le 5 dni pred 28. rojstnim dnem. Umrl je v Kirkwood Hospiceu v Huddersfieldu. Njegov pogreb je potekal v \xc5\xa0kofijski cerkvi v Leedsu 19. oktobra 2006. Udele\xc5\xbeilo se ga je mnogo profesionalnih igralcev in \xc5\xa1portnih novinarjev. Njegov tesni prijatelj in igralec snookerja Matthew Stevens je tudi nosil krsto. Hunterjev pogrebni avtomobil je bil okra\xc5\xa1en v ro\xc5\xbenate barve. Nekatere ro\xc5\xbee so \xc4\x8drkovale besede \xc2\xbbMy Daddy\xc2\xab\xc2\xa0(\xc2\xbbMoj o\xc4\x8dka\xc2\xab), \xc2\xbbFrom Your Princess\xc2\xab\xc2\xa0(\xc2\xbbOd tvoje princese\xc2\xab), \xc2\xbbLegend\xc2\xab\xc2\xa0(\xc2\xbbLegenda\xc2\xab), \xc2\xbbSon\xc2\xab\xc2\xa0(\xc2\xbbSin\xc2\xab) in \xc2\xbbBro\xc2\xab\xc2\xa0(\xc2\xbbBrat\xc2\xab). Pogreba se je udele\xc5\xbeila tudi \xc5\xbeena Lindsey in 10-mese\xc4\x8dna h\xc4\x8derka Evie Rose, na katero se tudi nana\xc5\xa1ajo nekatera sporo\xc4\x8dila na pogrebnem avtomobilu._NEWLINE_Po Hunterjevi smrti so mnogi znani iz sveta snookerja pri\xc5\xa1li poklonit svoje spo\xc5\xa1tovanje preminulemu igralcu:_NEWLINE_Predsednik organizacije World Snooker, ki organizira turnirje jakostne lestvice, Sir Rodney Walker je rekel:\xc2\xa0\xc2\xbbPrepri\xc4\x8dan sem, da se mi bodo pridru\xc5\xbeili vsi, ki so Paula poznali, kot tudi milijoni navija\xc4\x8dev in vsa \xc5\xa1portna javnost, v so\xc5\xbealju Lindsey, Paulovim star\xc5\xa1em, njegovi dru\xc5\xbeini in prijateljem. Paul je bil \xc4\x8dlovek, ki se mu je zgodilo vse dobro \xe2\x80\x93 izjemen talent, lepota, slava, bogastvo, \xc5\xa1arm in \xc4\x8dudovita \xc5\xbeena. To nam ka\xc5\xbee, kako hitro se lahko \xc5\xbeivljenje spremeni. To je grenak udarec za snooker, ampak \xc5\xa1e bolj za njegovo dru\xc5\xbeino in na\xc5\xa1e misli so pri njih.\xc2\xab\xc2\xa0_NEWLINE_Sedemkratni svetovni prvak Stephen Hendry je izjavil:\xc2\xa0\xc2\xbbTa novica me je popolnoma potrla. Paul je imel mlado dru\xc5\xbeino in pred njim je bila fantasti\xc4\x8dna prihodnost. To je no\xc4\x8dna mora vsakogar in postavi vse na glavo.\xc2\xab\xc2\xa0_NEWLINE_Svetovni prvak iz leta 1991 in \xc4\x8dlan komentatorske ekipe za snooker na BBC John Parrott je povedal:\xc2\xa0\xc2\xbbTo je velika izguba za \xc5\xa1port, ampak \xc5\xa1e pomembneje je to velika izguba za njegovo dru\xc5\xbeino. Paul je igral snooker z nasme\xc5\xa1kom na obrazu. Bil je vedre in razposajene narave in nikoli ga nisem sli\xc5\xa1al prito\xc5\xbeevati se. Vedno je bil tako vesela oseba. Zelo mo\xc4\x8dno ga bomo vsi pogre\xc5\xa1ali.\xc2\xab\xc2\xa0_NEWLINE_\xc5\xa0estkratni finalist Svetovnega prvenstva Jimmy White je razkril, da je igral za Hunterjevo dobrodelno organizacijo, ko je sli\xc5\xa1al novico:\xc2\xa0\xc2\xbbBil sem na pol poti v ekshibicijskem dvoboju in nek mo\xc5\xbeakar je podaril 10.000 \xc2\xa3 njegovi dobrodelni organizaciji in nato smo sli\xc5\xa1ali novico. Paul je bil za snooker mizo tiger, ampak zunaj nje nisi nikoli sre\xc4\x8dal prijaznej\xc5\xa1ega kolega. Kadar ga je kdo premagal ali kadar je zmagal, je bil spet obi\xc4\x8dajni Paul Hunter, kar je odli\xc4\x8dna lastnost, ki jo je tudi te\xc5\xbeko pridobiti. Ne morem vam povedati, kako poseben je bil. Bil je dobroimetje \xc5\xbeivljenja.\xc2\xab\xc2\xa0_NEWLINE_Svetovni prvak iz leta 1997 Ken Doherty je Hunterju izkazal spo\xc5\xa1tovanje tako, da ga je imenoval '\xc4\x8dudovit karakter':\xc2\xa0\xc2\xbbTo je zelo \xc5\xbealosten dan, ne samo za snooker, ampak tudi za \xc5\xa1portni svet. Izgubili smo \xc4\x8dudovit karakter, prvaka in dobrega prijatelja. To je \xc5\xa1okantna izguba. Vsak je bil osupel, ko je izvedel, da je Paul bolan. Vsi smo mislili, da se v nekom tako mladem vse gotovo pozdravi s kemoterapijo. Besede ne morejo pojasniti, kaj mora zdaj prestajati njegova dru\xc5\xbeina in oni so v na\xc5\xa1ih mislih in molitvah.\xc2\xab\xc2\xa0_NEWLINE_Biv\xc5\xa1i igralec snookerja in televizijski komentator Willie Thorne je rekel:\xc2\xa0\xc2\xbbBil je zelo vpadljiv igralec, zelo napadalen. Njegovo srce je bilo levje. Prepri\xc4\x8dan sem, da bi postal svetovni prvak, \xc4\x8de ga ne bi doletela ta bolezen. To je taka \xc5\xbealostna izguba za ta \xc5\xa1port in njegovo dru\xc5\xbeino. Globoko v sebi menim, da smo vsi menili, da bo Paul premagal bolezen. Nato smo dva ali tri mesece kasneje ugotovili, da je mnogo resneje, kot smo mislili.\xc2\xab\xc2\xa0_NEWLINE_Dvakratni svetovni prvak Alex Higgins je povedal:\xc2\xa0\xc2\xbbTo je grozna novica. Njegov boj z rakom sem natan\xc4\x8dno spremljal. Vsi smo ljubili Paula. Moje misli so trenutno pri njegovi dru\xc5\xbeini.\xc2\xab\xc2\xa0_NEWLINE_Pred za\xc4\x8detkom dvobojev na turnirju Premier League Snooker 12. oktobra 2006 so igralci Jimmy White, Ronnie O'Sullivan, Ken Doherty, Ding Junhui skupaj s sodnikom Alanom Chamberlainom in komentatorjema Williejem Thornom in Philom Yatesom vstali za minuto molka v spomin preminulemu Hunterju. Prav tako so predvajali kratek film v njegovo \xc4\x8dast._NEWLINE_Igralci Stephen Hendry, Mark Williams, Jimmy White, Matthew Stevens in Ken Doherty so lobirali pri World Snookerju, da bi se pokal turnirja Masters imenoval po Paulu Hunterju. Krovna organizacija World Snooker se za to ni odlo\xc4\x8dila, se pa zato po Hunterju imenuje polprofesionalni turnir German Open, na katerem je Hunter prvi\xc4\x8d zaigral, potem ko je izvedel, da ima raka. Tako se turnir ne imenuje ve\xc4\x8d German Open, temve\xc4\x8d Paul Hunter Classic. Mo\xc5\xbeje v organizaciji World Snooker so se raje odlo\xc4\x8dili, da v spomin Paula Hunterja poimenujejo \xc5\xa1tipendijo za mlade in nadarjene igralce._NEWLINE_Po smrti so v Hunterjevo \xc4\x8dast ustanovili Fundacijo Paula Hunterja, ki neprivilegiranim otrokom nudi prostore za igranje snookerja in dru\xc5\xbeenje.\n_START_SECTION_\nZanimivosti\n_START_PARAGRAPH_\nV intervjuju, ki ga je podal po osvojitvi Mastersa leta 2001, je Hunter povzro\xc4\x8dil manj\xc5\xa1i \xc5\xa1kandal, ko je dejal, da se je med odmorom odlo\xc4\x8dil za Plan B s svojo punco Lindsey. Po prvi seriji je Hunter zaostajal s 6-2 in Hunter je z Lindsey med odmorom od\xc5\xa1el v hotel. \xc4\x8crka B v Plan B se namre\xc4\x8d domnevno nana\xc5\xa1a na besedo bonk, kar v slengu pomeni spolni odnos. Hunter in Lindsey sta se zatekla v hotelsko sobo, \xc4\x8desar se je Hunter spominjal:\xc2\xa0\xc2\xbbSeks je bil zadnja stvar, ki mi je takrat hodila po glavi. Namre\xc4\x8d takrat preprosto nisem bil pri volji. Ampak nekaj sem moral storiti, da prekinem to napetost. Bil je hiter \xe2\x80\x93 okoli 10 minut, a po njem sem se po\xc4\x8dutil izvrstno. Lindsey je sko\xc4\x8dila v kad in jaz sem malo pospal. Potem sem igral kot v sanjah. Napravil sem 4 nize vsaj 100 to\xc4\x8dk v \xc5\xa1estih framih. Zlahka sem zmagal.\xc2\xab\xc2\xa0_NEWLINE_Hunter je v karieri ustvaril 114 nizov vsaj 100 to\xc4\x8dk. Njegov najbolj\xc5\xa1i niz je \xc5\xa1tel 146 to\xc4\x8dk, dosegel ga je leta 2004 na turnirju Premier League._NEWLINE_Po smrti je Hunterju televizijski program BBC Sports leta 2006 podelil nagrado BBC-jeva \xc5\xa1portna osebnost leta - nagrada Helen Rollason, ki se imenuje po Helen Rollason, \xc5\xa1portni novinarki, ki je umrla v hudem boju z rakom."